Uthe neqembu selihamba lijeqeza ngoba alazi ukuthi isukaphi impi futhi balicabangela ini nalo.
Indidane idlule emhlabeni ngoJulayi 2015, esibhedlela eDundee emuva kokuxinwa ukugula isikhathi eside. UKWESABA kuyimvelo. Kungenxa yalesi sizathu umuntu nomuntu enento ayesabayo emhlabeni. Abantu bayehluka ngezinto abazesabayo kodwa bonke besaba ukufa ngendlela efanayo. Uma sewukhuluma indaba yokufa ubona bonke abantu begajwa wuvalo kucace ukuthi abayifuni nakuyizwa indaba yokuyokwelusa amadada. MaSolezwe, okaVolos akahlose khona ukuthi anethuse ngokufa ngoba uyazi ukuthi niyakwesaba ngenxa yokungabi naso isiqiniseko sokuthi niyophelela ezulwini noma esihogweni.
Isifo sokwesaba sisabalele kakhulu ngoba kukhona ngisho abantu abesaba imali, umuntu akhulume angabi namahloni athi yena akafuni ukuphatha imali ngoba izomdonsela izigebengu. Kunabantu abathi bancamela ukuphila isikhathi eside bempofu ngoba ukuba nemali eningi kwenza umuntu asheshe afe ayongena esihogweni.
Ucwaningo luyakuveza ukuthi amadoda amaningi ayazesaba izingane ngoba azibuka ngeso lokuthi zingabadli bemali.
Bakwethu ngiyaphinda ngiyasho ukuthi ukusaba kuyinto ekhona kodwa akufanele umuntu esabe ngendlela engahlelekile. Kuwukusaba okungahlelekile ukuthi umuntu athi akasifuni isibhamu uyasesaba ngoba sidubula abantu, uma uthi uyayihlaziya le nto ayishoyo ubone ukuthi uyabheda ngoba asikho isibhamu esivele siziqhumele sidubule. Umuntu othi usaba isibhamu usuke ezidlalela ngokusaba kwakhe ngoba kufanele esabe umuntu okunguyena odubula ngesibhamu.
Kungezwakala kuyihaba uma ngithi kunabantu abesaba irenki yamatekisi, kunomuntu othi uma umfonela umtshela ukuthi userenki avele akuthethise akubuze ukuthi uhlaleleni lapho. Uma umtshela ukuthi uzipholele erenki yamatekisi umuzwe ebubula ethi ngelinye ilanga uyohlangana nenyoka iphuza umhluzi erenki.
Namuhla ngigugile angikaze ngizwe kuthiwa irenki yamatekisi ibulele umuntu, uma umuntu eziphathelwe wukwesaba kufanele esabe izinkabi ezidubula abantu.